Приложение № 1 към Заповед № ………………………….……….

Покана за кураторски проект за националното участие на Република България в 20-тото Венецианско биенале за архитектура

МИНИСТЕРСТВО НА КУЛТУРАТА

[bookmark: _gjdgxs]На основание чл. 6, ал. 1 и чл. 7  от Статута за национално участие на Република България във Венецианското биенале за архитектура, утвърден със Заповед № РД09-813/05.07.2024 г. на министъра на културата (Статута) и Решение на Министерския съвет № 776 от 08 октомври 2026 г. за участие на Република България в 20-ото издание на Венецианското биенале за архитектура във Венеция, Италианската република, от 08 май до 20 ноември 2027 г.

ОБЯВЯВА КОНКУРС

за кураторски проект за националното участие на Република България в 20-тото Венецианско биенале за архитектура – 2027 г. (Биеналето)


I. ТЕМА
Do Architecture – For the Possibility of Coexistence Facing a Real Reality
„Прави архитектура – за възможността да съществуваме заедно в една реална действителност“

[bookmark: _GoBack]Куратори на международната изложба са Уанг Шу и Лу Уеню – китайски архитекти. Обяснявайки избора си, Уанг Шу и Лу Уеню заявиха: „Всички тези въпроси сочат към един съществен път: изправяне пред реалната действителност и местната практика, и директно „правене на архитектура“ – и то такъв вид „правене“, който се основава на сетивния, физически досег. Именно чрез този конкретен акт на „правене“ неща, които изглеждат невъзможни за съчетаване, могат да се срещнат на едно място. Това което предлагаме за Архитектурното биенале през 2027 г. е: „Да правим архитектура – ​​за възможността за съжителство пред лицето на реалната действителност“.“
„В условията на глобални климатични промени могат ли активните и пасивните подходи в проектирането, стратегиите и технологиите да работят съвместно? Могат ли земята и архитектурата да съществуват заедно? Могат ли естествените материали и местните занаяти да преодолеят концептуалните и техническите бариери и да застанат редом до съвременния дизайн и строителство като техни основни елементи? Могат ли паметта и иновациите да съществуват в диалектическа връзка? Може ли ефективността на съвременния дизайн и строителство да съжителства с по-бавните и изпълнени със смисъл форми на занаятчийство? Можем ли да разрешим конфликта между градските и селските модели на развитие? Има ли начин те да съществуват съвместно, като същевременно се запази уязвимия характер на селските райони?“
„Вярваме, че архитектурата не е просто обект на обсъждане, а – което е по-важно – дейност, която се извършва на практика, чрез личен опит. Философията на архитектурата е философия на действието: практика, която се изправя пред реалната действителност, на реални места, чрез реално строителство.“
„Вярваме, че архитектурата като усилие за опазване на местното културно наследство може да съжителства с архитектурата като авангардна сила за социална трансформация. Само така архитектурата може да запази своята стойност в епоха, наводнена от технологии. Само така човечеството може – чрез архитектурата – да съхрани една осезаема ценност. Само чрез непрестанна борба надеждата може да остане жива.“
Подробна информация за темата на Биеналето можете да откриете на адреси: 
https://www.labiennale.org/en/news/do-architecture-%E2%80%94-possibility-coexistence-facing-real-reality
https://www.labiennale.org/en/architecture/2027/national-participations-procedure

II. УСЛОВИЯ ЗА УЧАСТИЕ

Националното участие в Биеналето се осъществява въз основа на избран с конкурс кураторски проект при спазване на условията на 20-тото издание на Венецианското биенале за архитектура (20th International Architecture Exhibition Procedure for National Participations) и Статута.
 В конкурса, съгласно чл. 8 от Статута, могат да участват български и чуждестранни физически и юридически лица, самостоятелно или като обединения.  Съгласно чл. 9 от Статута в конкурса може да се кандидатства само с един проект, като едно физическо или юридическо лице може да участва само в едно обединение. Необходимо е кандидатите да притежават професионална квалификация, позиция и познания по спецификата на съвременната българска архитектура.
Проектите, ведно с приложенията към тях, се подават по реда на чл. 9, ал. 2 от Статута за националното участие на Република България в 20-тото Венецианското биенале за архитектура, утвърден със Заповед № РД09-813/05.07.2024 г. на министъра на културата и в съответствие с правилата на Статута.
Проектните предложения се подават на място или се изпращат по куриер в два екземпляра на хартиен носител и един на електронен носител (компактдиск/флашпамет) в деловодството на Министерство на културата, като се адресират:
До дирекция „Културно наследство, музеи и изобразителни изкуства“
Относно „Проект за Биенале във Венеция – 2027 г.“ 
1040, гр. София, бул. „Александър Стамболийски“ № 17 

III. СЪДЪРЖАНИЕ НА ПРОЕКТНИТЕ ПРЕДЛОЖЕНИЯ

1.	Заявление за участие до министъра на културата по образец (Приложение № 1 към чл. 9, ал. 2, т. 2 от Статута), в което се посочват: три имена на куратора/ите на проекта, адрес, телефон за контакт и електронна поща; 
2.	Творческа/и биография/ии на куратора/ите и автора/ите, която съдържа:  а) информация за опита в организирането и реализацията на национални и/или международни архитектурни проекти и изложби; б) списък на творчески проекти и други авторски произведения; в) визуална част, представяща авторски проекти, творби и публикации (не повече от 10 броя страници формат А3);
[bookmark: _30j0zll]3.	Концепция  за участие в конкурса, свързана с актуалните тенденции в областта на архитектурата, с обем до 5000 знака. Кураторският проект за национален павилион трябва да изразява концепцията на участника към темата на Биеналето през 2027 г.; Концепцията се представя на български и английски език в съответствие със Статута и правилата за представяне на проекта на 20-тото издание на Венецианското биенале за архитектура.
4.	Визуален материал – скици, чертежи, примерен експозиционен план и техническа информация за реализация на конкурсния проект и неговото експониране,  даващ по-пълна представа за концепцията, в контекста на вече избраното място (не повече от 10 броя страници формат А3);
5.	План-график за реализацията на проекта -1 страница А3;
6.	Подробен бюджет по дейности и необходимите средства за реализация на проекта;
7.	Допълнителни приложения могат да бъдат аудиовизуални материали, с  продължителност до 3 минути, във формат mpeg, mp3.
8.	Декларация на участниците в конкурса за липса на конфликт на интереси и свързани лица (Приложение № 2 към чл. 9, ал. 2, т. 8 от Статута).
9.	Декларация на участниците в конкурса за авторски права и съгласие за участие в проекта от авторите, както и съгласие за публикуване и публично представяне на проекта след официалното обявяване на резултатите от проведения конкурс (Приложение № 3 към чл. 9, ал. 2, т. 9 от Статута).
10.	Декларация на участниците в конкурса за съгласие за публикуване на резултатите от проведения конкурс (Приложение № 4 към чл. 9, ал. 2, т. 10 от Статута).

IV. МАКСИМАЛЕН РАЗМЕР НА СРЕДСТВАТА ЗА ФИНАНСИРАНЕ НА КУРАТОРСКИЯ ПРОЕКТ

Максималният размер на допустимото финансиране за реализация на проекта е 35 790,43 евро с ДДС.
Сумата включва: възнаграждение на куратора/ите, класиран на първо място, възнаграждение за използване на авторските права за целите на провеждане на националното участие в 20-то издание на Венецианското биенале по архитектура, счетоводно обслужване и  реализация на проекта.
Сумата не включва: средства за наем на експозиционно пространство, за транспортиране на произведенията до Венеция и обратно, вътрешен транспорт, застраховка, инсталиране и деинсталиране, наем на персонал, командировъчни, комуникация, такси и разрешителни, PR кампания, рекламни материали, пресконференции и др., които ще бъдат за сметка на бюджета на Министерството на културата, което ще осъществи цялостната организация на националното участие.
V. СРОК ЗА КАНДИДАТСТВАНЕ 

Срокът за подаване на  кураторски проекти, ведно с документите и приложенията към тях, описани в т. III от настоящата покана и чл. 9, ал. 2 от Статута, е до 12.00 часа на 20 ноември 2026 г. Не се приемат проекти, които са представени след изтичане на крайния срок за получаване.
Проекти, постъпили след крайния срок, включително и изпратени по куриер, няма да бъдат разглеждани.
VI. ДОПЪЛНИТЕЛНИ ИЗИСКВАНИЯ

Кураторският проект следва да е съобразен с избраното от Министерството на културата експозиционно пространство. Архитектурни чертежи и снимков материал на експозиционното пространство е приложен към настоящата покана. 
Цялостното художествено изграждане на националния павилион на българското участие в Биеналето следва да се реализира чрез единно пространствено и художествено решение на павилиона, включително чрез визуалната и комуникативната му част. Обръщаме внимание, че основната експозиционна площ е в залата на закрито, а дворът и галерията около него са спомагателни пространства с ограничени възможности за ползване след изрично одобрение на наемодателя. Тези спомагателни пространства периодично се използват за преминаване и други планирани събития, което следва да се вземе под внимание при изработването на проекта.

VII. ИЗПОЛЗВАНЕ НА КУРАТОРСКИТЕ ПРОЕКТИ

Участниците в конкурса за кураторски проект се съгласяват проектите им  да бъдат публикувани и публично представени в електронната страница на Министерството на културата и уебсайта на националното участие, безплатно и неограничено за целите на отчитане и представяне на резултатите от конкурса. За тази цел, заедно с конкурсния проект, участниците подават декларация за авторски права съгласно т. III, 9 от настоящата покана.
Класираният на първо място участник, избран за куратор на националното участие, се съгласява да даде разрешение на Министерството на културата и на La Biennale, авторските му права върху всички предоставени изображения и текстове, да бъдат използвани за безплатното и неограничено използване, така че La Biennale да може да използва такива изображения и текстове за всякакъв вид публикации, медии и други целим считани за полезни за комуникация и реклама, включително уеб базирани услуги. За тази цел La Biennale ще изпрати формуляр за авторско право, който трябва да бъде подписан от класирания на първо място участник, избран за куратор. 
VIII. ДОПУСТИМОСТ, КРИТЕРИИ ЗА ОЦЕНКА И КЛАСИРАНЕ НА ПРОЕКТИТЕ

След приключване на срока за подаване на проекти се назначава комисия по допускане на проектите до оценка, която разглежда изпълнението на изискванията по чл. 9, ал. 2 от Статута и съдържанието на проектните предложения в съответствие с т. III oт настоящата покана. Протокол от работата на комисията по чл. 9, ал. 3 от Статута се представя на журито по чл. 10 на неговото първо заседание. 
Проектите се разглеждат от жури в състав:
Председател: 
Арх. Петър Диков – председател на УС на САБ;
и членове:
1.	Арх. Атанас Ковачев – представител на Съюза на архитектите в България (САБ);
2.	Арх. Мартин Христов – представител на Камарата на архитектите в България (КАБ);
3.	арх. Маргарита Козовска – представител на Камарата на архитектите в България (КАБ);
4.	Д-р Весела Ножарова – ко-куратор на българското национално участие в 11-тото издание на Венецианското биенале за архитектура през 2008 г.;
5.	Арх. Ясен Марков – куратор и ръководител на екипа, спечелил конкурса за кураторски проект за целите на националното участие Република България в 19-тото издание на Венецианското биенале за архитектура през 2025 г.;
6.	Арх. Иван Генов – главен инспектор, главна дирекция „Инспекторат за опазване на културното наследство“ на Министерство на културата;
7.	Aрх. Александър Стайнов, началник на отдел НКН, дирекция КНМИИ, национален комисар за участието на Република България във Венецианското биенале за архитектура през 2027 г., съгласно чл. 5, ал. 5, т. 8 от Статута участва със съвещателен глас.
Резервни членове: 
1.	Екатерина Джумалиева – директор на дирекция КНМИИ в МК;
2.	Арх. Борислав Владимиров – председател на УС на КАБ;
3.	Арх. Божидара Вълкова – член на КАБ и САБ;
4.	Арх. Ангел Енкин – член на КАБ и САБ.
Процедурата по избор на кураторски проект се осъществява по реда на чл. 13 от Статута:
„Чл. 13. (1) Процедурата по оценяване на конкурсните предложения се осъществява на два етапа:
1.	Първи етап: Всеки член на журито оценява проектите с точки от 0 до 10, съгласно карта за оценка по приложение № 8 и предоставя резултата на председателя на журито в указания от него срок, според следните критерии за оценка:
1.1.	яснота и съвременна актуалност на избраната тема;		
1.2.	визуален потенциал на изложбената концепция;		
1.3.	кураторски и пространствен потенциал на предложената тема;		
1.4.	способността на екипа да подхожда към съвременна архитектурна материя по ясен и иновативен начин;		
1.5.	интегриране на концепцията в пространството на Българския павилион;	
1.6.	комуникация, разбираемост и способност за обръщане към голяма международна аудитория;		
1.7.	съответствие с бюджета, включително изпълнение, визуална и комуникативна част.	
2.	Втори етап: На втори етап се допускат първите пет конкурсни проекта, класирани от първо до пето място на първия етап. В случай, че в първите пет най-високи резултата има повече от 5 проекта, поради равен брой точки, то те също се допускат до втори етап на конкурса.
(2)	Втори етап се провежда след като се обяви официално темата на архитектурното Биенале от Департамента във Венеция. На авторите на класираните на втори етап проекти се дава срок от 2 седмици, ако преценят да направят промени в представянето на своите идеи. След като представят официално конкурсните си проекти процедурата се провежда по следния начин:
2.1.	Провежда обсъждане на всеки от проектите, за което се води протокол. 
2.2.	Председателят кани кураторите на класираните проекти да ги представят пред журито 3 дни преди заседанието.
2.3.	Представянето от куратора се извършва на живо или онлайн в рамките на 25 мин., от които 15 мин. се отделят за въпроси от страна на журито.
2.4.	Членовете на журито задължително резюмират изказванията си по всеки от представените проекти, за да бъдат включени в протокола.
(3)	След приключване на обсъждането по ал. 2, всеки член на журито класира три конкурсни проекта, като ги подрежда на първо, второ и трето място, чрез попълване на карта за оценка, съгласно приложение № 9, по следния начин: 
1.	на първо място - получава 10 точки; 
2.	на второ място - получава 4 точки;
3.	на трето място - получава 1 точка.
(4)	Резултатите от картите за оценка се отбелязват в протокол. 
(5)	При равен брой точки на два или повече конкурсни проекта, същите участват в балотаж, като за целта се попълва нова карта за оценка по приложение № 9 от всеки един член на журито. 
(6)	Протоколът с резултатите от класирането на проектите се подписва от всички участвали в гласуването членове на журито с КЕП или на място в Министерство на културата. 
(7)	Председателят на журито представя протокола, заедно с придружаващите го карти по чл. 13, за утвърждаване със заповед от министъра на културата.
(8)	Заповедта по ал. 7 съдържа разпореждане за предварителното ѝ изпълнение при условията на чл. 60, ал. 1 от АПК..“
Резултатите от конкурса се обявяват в 3-дневен срок след неговото приключване по реда на чл. 14 от Статута. 
Авторът на класирания на първо място проект се определя за куратор на българското участие на Биеналето за Архитектура през 2027 г. (куратор).
Кураторът сключва договор с Министерство на културата по реда на чл. 14, ал. 2 и 4 от Статута:
„Чл. 14. (1) Резултатите от конкурса се обявяват в 3-дневен срок след утвърждаване на протокола на официална пресконференция. В същия срок на интернет страницата на Министерство на културата се публикува протокола от заседанието на журито и линк към всички проекти, кандидатствали в конкурса. 
(2)	След обявяването на резултата от конкурса се сключва договор между организацията по чл. 5, ал. 1, т. 2 и класирания на първо място участник.
(3)	Авторът на класирания на първо място проект се назначава за куратор на българското участие в Биеналето.
 (4)	Договорът по ал. 2 съдържа най-малко следната информация:
1.	данни за страните, датата и мястото на сключване на договора;
2.	предмет;
3.	ред и срокове за разплащане;
4.	срок или продължителност на изпълнение на проекта;
5.	права и задължения на страните; 
6.	ред за приемане на работата;
7.	условия и ред за прекратяване.“

IX. ПРЕКРАТЯВАНЕ НА КОНКУРСНАТА ПРОЦЕДУРА

Процедурата по избор на конкурсен проект се прекратява при следните условия, съгласно чл. 15 от Статута:
1.	не е подаден нито един конкурсен проект;
2.	всички подадени конкурсни предложения не отговарят на условията предвидени в настоящия статут. 
След провеждане на първия етап на конкурса, предвиден в чл. 13, ал. 1 от Статута, журито може да прекрати процедурата с мотивирано решение съгласно чл. 16 от Статута, когато:
1.	са подадени по-малко от 3 конкурсни проекта;
2.	нито един от подадените конкурсни проекта не отговаря на условията за представяне.
Съгласно чл. 17 от Статута при прекратяване на конкурсната процедура на едно от основанията по чл. 16, Министерството на културата може да пристъпи към избор на куратор чрез директно възлагане.

X. ДРУГИ УСЛОВИЯ

За всички неуредени в настоящата покана въпроси се прилагат правилата на Статута за национално участие на Република България във Венецианското биенале за архитектура, утвърден със Заповед № РД09-813/05.07.2024 г. на министъра на културата (Приложение № 7 към поканата) и Регламента на 20-тото издание на Венецианското биенале за архитектура (Приложение № 8 към поканата).

ЗА КОНТАКТ


арх. Александър Стайнов, дирекция ,,Културно наследство, музеи и изобразителни изкуства“, тел:  02-94-00-838 , e-mail: a.staynov@mc.government.bg 
Ани Кавръкова, дирекция ,,Правнонормативна дейност и публични предприятия“ , тел:  02-94-00-987, e-mail: a.kavrakova@mc.government.bg
Владимир Вълков, дирекция ,,Бюджет и финансово-счетоводни дейности“, тел:  02-94-00-830, e-mail: v.valkov@mc.government.bg

Приложения:

Приложение № 1 към чл. 9, ал. 2, т. 2 от Статута: Заявление по образец.
Приложение № 2 към чл. 9, ал. 2, т. 8 от Статута: Декларация на участниците в конкурса за липса на конфликт на интереси и свързани лица;
Приложение № 3 към чл. 9, ал. 2, т. 9 от Статута: Декларация на участниците в конкурса за авторски права и съгласие за участие в проекта от авторите, както и съгласие за публикуване и публично представяне на проекта след официалното обявяване на резултатите от проведения конкурс;
Приложение № 4 към чл. 9, ал. 2, т. 10 от Статута: Декларация на участниците в конкурса за съгласие за публикуване на резултатите от проведения конкурс;
Приложение № 5 - Архитектурни чертежи на избраното пространство;
Приложение № 6 - Снимков материал на избраното пространство;
Приложение № 7 - Статут за национално участие на Република България във Венецианското биенале за архитектура, утвърден със Заповед № РД09-813/05.07.2024 г. на министъра на културата;
Приложение № 8 - Регламент на 20-тото издание на Венецианското биенале за архитектура, 2027 г.

